钦定古今图书集成/明伦汇编/皇极典/第213卷 > 删府元龟 > 《史论》明·何乔新
## 钦定古今图书集成/明伦汇编/皇极典/第213卷 > 删府元龟 > 《史论》明·何乔新

顺帝以世祖在位长久，欲祖述之，诏改“元统三年” ，仍为至元元年。

建号纪年，自秦以前未有也。年号虽古所未有，然在
后世则自秦以前焉。盖古者民俗淳，官政简，案牍无检
覆之繁，虽无年号可也。至于后世，奸伪日滋，官政日
繁，文书盈于几阁，非有年号以别之，则岁月瞀乱，黠
吏为奸，将不胜其弊矣。顺帝欲祖述世祖，仍以《至元》
纪年，亦可谓有志矣。然年号袭旧，则文案所纪者，“不
知为前至元乎，为后至元乎？检覆之际，奸伪百出，其
害可胜言哉！且顺帝果欲追绍祖烈，亦惟法其所行
而已，何必区区袭其年号乎！世祖在位，其用度也约，
其赏罚也明，其赋敛有制，其畋游有时，择才以任官，
原情以断狱。儒者虽不究其用，然许衡、王磐之徒咸
见尊礼；南人虽不以为相，然程钜夫、叶、李之属皆在
要位，此其所以致至元之盛也。若顺帝则不然，奇后
专宠于内而用度日侈矣；伯颜擅政于外而赏罚日
紊矣。赋敛无艺而竭其衣食之业，畋游无度而妨其
耕获之时。用舍失宜而在位者多憸庸；刑罚不当而
伏锧者多冤滥，曷尝有一事克绳祖武哉！”呜呼！袭其
号而不践其实，徒启弊端而已。谓之《善法祖》。可乎。